Il-Kummissjoni Ewropea llum ppubblikat il-mudelli ta' gwida biex tassisti lill-Istati Membri fit-tfassil tal-pjanijiet nazzjonali tagħhom għall-irkupru u r-reżiljenza, f'konformità mar-regoli tal-UE dwar l-għajnuna mill-Istat. It-tieni, il-Kummissjoni, biex tiffaċilita aktar l-implimentazzjoni tal-InvestEU u tal-fondi tal-UE u dawk nazzjonali allokati għall-irkupru qed tikkonsulta lill-Istati Membri dwar il-possibilità ta' estensjoni tar-Regolament għall-Eżenzjoni Ġenerali Sħiħa. Fl-aħħar nett, il-Kummissjoni qed twettaq stħarriġ mal-Istati Membri kollha biex tara l-opinjoni tagħhom dwar l-implimentazzjoni tal-Qafas Temporanju għall-għajnuna mill-Istat. Il-Viċi President Eżekuttiv Vestager, li hija responsabbli mill-politika tal-kompetizzjoni, qalet: “Biex jiġu sfruttati l-benefiċċji kollha tal-fondi pubbliċi limitati, huwa importanti li r-regoli dwar l-għajnuna mill-Istat ikomplu jiffunzjonaw biex is-Suq Uniku tagħna jibqa' ġust u kompetittiv. Qed nipprovdu lill-Istati Membri bil-gwida u bl-għodod kollha meħtieġa biex jiġi żgurat li l-pjanijiet nazzjonali tagħhom għall-irkupru u r-reżiljenza jkunu jistgħu jiġu implimentati malajr kemm jista' jkun, f'konformità mar-regoli tal-UE dwar l-għajnuna mill-Istat. Se nkomplu naħdmu mill-qrib mal-Istati Membri biex intaffu l-effetti ekonomiċi tal-kriżi li għaddejja bħalissa, u nippermettu lill-ekonomija Ewropea tirkupra, filwaqt li nżommu l-kundizzjonijiet ekwi fis-Suq Uniku.” Il-gwida tal-Kummissjoni dwar l-għajnuna mill-Istat rigward il-pjanijiet nazzjonali għall-irkupru u r-reżiljenza Fil-kuntest tal-implimentazzjoni tal-pjanijiet ta' rkupru u reżiljenza tal-Istati Membri, il-kontroll tal-għajnuna mill-Istat se jgħin biex jiżgura li l-infiq pubbliku mill-Istati Membri ma jeskludix l-infiq privat, jevita l-kumpens żejjed u jiżgura kundizzjonijiet ekwi fis-Suq Uniku. Il-Kummissjoni, biex tindirizza minn qabel kwistjonijiet potenzjali ta' għajnuna mill-Istat, se timpenja ruħha minn kmieni mal-Istati Membri fir-rigward tal-investimenti li qed jiġu kkunsidrati fil-pjanijiet nazzjonali tagħhom għall-irkupru u r-reżiljenza. Il-Kummissjoni tinsab lesta li teżamina, flimkien mal-awtoritajiet nazzjonali, id-dimensjonijiet possibbli tal-għajnuna mill-Istat għall-pjanijiet ta' rkupru tagħhom u biex tipprovdi l-assistenza kollha meħtieġa għat-tfassil ta' skemi ta' investiment f'konformità mar-regoli dwar l-għajnuna mill-Istat. Ħafna mill-miżuri li x'aktarx jiġu proposti mill-Istati Membri, bħal ċerti investimenti fl-infrastruttura u l-appoġġ dirett liċ-ċittadini, mhumiex soġġetti għall-kontroll tal-għajnuna mill-Istat peress li mhumiex selettivi jew għaliex ma jirrigwadawx l-attivitajiet ekonomiċi. Miżuri oħra x'aktarx li jaqgħu fil-kamp ta' applikazzjoni tar-Regolament għall-Eżenzjoni Ġenerali Sħiħa, u għalhekk ma jeħtiġux li jiġu nnotifikati lill-Kummissjoni u jistgħu jiġu implimentati immedjatament mill-Istati Membri. Għall-miżuri li ma jikkostitwixxux għajnuna mill-Istat u li jeħtieġu l-approvazzjoni individwali, il-Kummissjoni se tittrattahom bħala kwistjoni ta' prijorità. Fi kwalunkwe każ il-Kummissjoni beħsiebha tlesti l-valutazzjoni tagħha fi żmien sitt ġimgħat minn meta tirċievi n-notifika sħiħa mill-Istat Membru. Mudelli ta' gwida għall-għajnuna mill-Istat Illum il-Kummissjoni ppubblikat ħdax-il mudell ta' gwida għall-għajnuna mill-Istat. Il-mudelli ta' gwida jkopru għadd mdaqqas ta' tipi ta' proġetti ta' investiment f'konformità mal-“inizjattivi ewlenin Ewropej” tal-Istrateġija Annwali tal-Kummissjoni tal-2021 għat-Tkabbir Sostenibbli. Dawn huma dokumenti tekniċi intiżi biex jassisitu lill-Istati Membri fit-tfassil tal-pjanijiet nazzjonali tagħhom f'konformità mar-regoli tal-UE dwar l-għajnuna mill-Istat. Inizjattiva Ewlenija Mudell ta' gwida ENERĠIJA B'IMPULS ĠDID Infrastruttura tal-enerġija u tal-idroġenu Enerġija minn sorsi rinnovabbli, inkluża l-produzzjoni tal-idroġenu minn sorsi rinnovabbli Infrastruttura għall-ġenerazzjoni u d-distribuzzjoni tat-tisħin/tat-tkessiħ distrettwali RINNOVAZJZONI L-effiċjenza enerġetika fil-bini IĊĊARĠJAR U RIFORNIMENT TAL-FJUWIL Stazzjonijiet tal-iċċarġjar elettriku u stazzjonijiet tal-idroġenu għall-vetturi tat-triq L-akkwist ta' vetturi tat-triq b'livell ta' emissjonijiet baxxi jew żero Modi oħra ta' trasport b'emissjonijiet baxxi KONNESSJONI L-introduzzjoni u l-adozzjoni ta' netwerks fissi u mobbli b'kapaċità għolja ħafna, inklużi n-netwerks 5G u tal-fibra ottika MODERNIZZAZZJONI Id-diġitalizzazzjoni tal-amministrazzjoni pubblika, inkluża l-kura tas-saħħa TISĦIĦ Proċessuri innovattivi u teknoloġiji tas-semikondutturi TAĦRIĠ MILL-ĠDID U TITJIB TAL-KOMPETENZI It-tisħiħ tal-edukazzjoni u t-taħriġ, inklużi l-ħiliet diġitali u l-konnettività rilevanti Il-mudelli ta' gwida jipprovdu gwida speċifika għas-settur dwar meta (i) tista' tiġi eskluża l-għajnuna mill-Istat, u għalhekk ma tkunx meħtieġa notifika minn qabel lill-Kummissjoni; (ii) tista' sseħħ l-għajnuna mill-Istat, iżda ma tkun meħtieġa l-ebda notifika minħabba li taqa' taħt eżenzjoni ta' kategorija; u (iii) tista' sseħħ l-għajnuna mill-Istat u tkun meħtieġa notifika, b'referenza għar-regoli applikabbli ewlenin dwar l-għajnuna mill-Istat. Il-mudelli ta' gwida jistgħu jiġu aġġornati, fejn xieraq, ladarba l-Kummissjoni jkollha perspettiva u fehim aħjar tal-kontenut tal-pjanijiet nazzjonali ta' rkupru tal-Istati Membri. Fl-aħħar nett, l-Istati Membri jistgħu jużaw il-kaxxa postali u l-hotline apposta stabbiliti mill-Kummissjoni għall-mistoqsijiet dwar il-mudelli ta' gwida. Konsultazzjoni dwar l-estensjoni tar-Regolament għal Eżenzjoni Ġenerali Sħiħa Illum ukoll, il-Kummissjoni qed tikkonsulta mal-Istati Membri dwar il-possibilita ta' estensjoni oħra tal-kamp ta' applikazzjoni tar-Regolament għall-Eżenzjoni Ġenerali Sħiħa biex tippermetti l-implimentazzjoni bla xkiel tal-programm InvestEU, tal-Faċilità għall-Irkupru u r-Reżiljenza, ta' fondi oħra tal-UE u ta' fondi nazzjonali mmirati lejn l-irkupru kif ukoll tippermetti l-kisba tal-objettivi diġitali u ekoloġiċi tal-UE. Hija tipproponi li tkopri, pereżempju, il-possibbiltajiet ta' investimenti li jippermettu effiċjenza enerġetika ogħla jew id-diġitalizzazzjoni tal-bini, il-ħolqien ta' netwerks ta' stazzjonijiet tal-iċċarġjar għall-karozzi elettriċi, id-diġitalizzazzjoni tal-intrapriżi żgħar u ta' daqs medju (SMEs), jew l-iżvilupp tal-broadband. Il-proposta tal-lum tibni fuq il-proposta tal-Kummissjoni ta' Lulju 2019 biex jiġi ffaċilitat il-finanzjament nazzjonali għal proġetti jew prodotti finanzjarji, li jaqgħu fl-ambitu tal-programmi tal-UE ġestiti ċentralment taħt il-Qafas Finanzjarju Pluriennali li jmiss. Il-Regolament għall-Eżenzjoni Ġenerali Sħiħa jistipula kategoriji speċifiċi ta' għajnuna mill-Istat kompatibbli mat-Trattat, dment li dawn jissodisfaw kundizzjonijiet ċari, u jeżenta dawn il-kategoriji mir-rekwiżit ta' notifika u approvazzjoni minn qabel tal-Kummissjoni. Ladarba dawn il-miżuri jiġu adottati b'mod finali mill-Kummissjoni, l-Istati Membri se jkunu jistgħu jimplimentawhom direttament, b'ċertezza legali sħiħa. Kwestjonarju lill-Istati Membri dwar l-implimentazzjoni tal-Qafas Temporanju dwar l-għajnuna mill-Istat F'Marzu 2020, il-Kummissjoni adottat Qafas Temporanju għall-għajnuna mill-Istat biex l-Istati Membri jkunu jistgħu jipprovdu l-appoġġ meħtieġ lill-ekonomija fil-kuntest tat-tifqigħa tal-coronavirus, filwaqt li jiġu ppreservati l-kundizzjonijiet ekwi ta' kompetizzjoni. Sal-lum, il-Kummissjoni ħadet aktar minn 380 deċiżjoni li japprovaw aktar minn 460 miżura nazzjonali b'valur ta' aktar minn EUR 3.07 triljun ta' appoġġ f'27 Stat Membru u fir-Renju Unit. Il-Kummissjoni qed tkompli iżżomm taħt monitoraġġ u tivvaluta l-applikazzjoni tal-Qafas Temporanju għall-kriżi li qed tevolvi. Għal dan il-għan, wara konsultazzjonijiet pubbliċi mal-Istati Membri, il-Qafas Temporanju ġie emendat fit- 3 ta' April, fit-8 ta' Mejju, fid-29 ta' Ġunju u fit-13 ta' Ottubru 2020 biex l-Istati Membri jkunu jistgħu jkomplu jappoġġaw lill-kumpaniji affettwati mit-tifqigħa tal-coronavirus. Fis-7 ta' Diċembru 2020 il-Kummissjoni bagħtet kwestjonarju lill-Istati Membri biex tikseb il-fehmiet tagħhom dwar l-implimentazzjoni u l-ħieġa possibbli li l-Qafas Temporanju għall-għajnuna mill-Istat ikompli jiġi adattat biex jindirizzaw l-impatt ekonomiku tat-tieni mewġa tat-tifqigħa u jippermettu rkupru mill-kriżi mingħajr xkiel. Barra minn hekk, il-Kummissjoni qed tiġbor ukoll data mill-Istati Membri dwar in-nefqa tal-għajnuna mill-Istat taħt l-iskemi approvati sa Diċembru 2020. Il-Kummissjoni se tiddeċiedi dwar azzjonijiet oħra potenzjali abbażi tal-feedback li tirċievi mingħand l-Istati Membri. Informazzjoni ġenerali Il-Faċilità għall-Irkupru u r-Reżiljenza se tagħmel disponibbli EUR 672.5 biljun f'self u f'għotjiet biex tappoġġa r-riformi u l-investimenti mwettqa mill-Istati Membri. L-għan huwa li jittaffa l-impatt ekonomiku u soċjali tal-pandemija tal-coronavirus u biex l-ekonomiji u s-soċjetajiet Ewropej isiru aktar sostenibbli, reżiljenti u mħejjija aħjar għall-isfidi u l-opportunitajiet tat-tranżizzjonijiet ekoloġiċi u diġitali. Il-fondi li l-Istati Membri se jirċievu mill-Faċilità għall-Irkupru u r-Reżiljenza jistgħu, fuq bażi volontarja, jintużaw fil-kompartiment tal-Istati Membri ta' InvestEU u jistgħu jibbenefikaw ukoll minn regoli simplifikati dwar l-għajnuna mill-Istat fil-qafas tal-programm InvestEU fir-Regolament għall-Eżenzjoni Ġenerali Sħiħa. Fid-19 ta' Marzu 2020, il-Kummissjoni adottat Qafas Temporanju dwar l-għajnuna mill-Istat li permezz tiegħu l-Istati Membri jkunu jistgħu jużaw il-flessibbiltà kollha prevista skont ir-regoli dwar l-għajnuna mill-Istat biex isostnu l-ekonomija fil-kuntest tat-tifqigħa tal-coronavirus. Il-Qafas Temporanju ġie emendat għall-ewwel darba fit-3 ta' April 2020 biex jiżdiedu l-possibbiltajiet għall-appoġġ pubbliku għar-riċerka, l-ittestjar u l-produzzjoni ta' prodotti rilevanti biex tiġi miġġielda t-tifqigħa tal-coronavirus, biex jitħarsu l-impjiegi u biex tiġi sostnuta aktar l-ekonomija. Reġa' ġie emendat fit-8 ta' Mejju biex jippermetti miżuri ta' rikapitalizzazzjoni u ta' dejn subordinat, u fid-29 ta' Ġunju 2020 biex ikompli jappoġġja lill-kumpaniji mikro, żgħar u ġodda u jinċentiva l-investimenti privati. Bir-raba' emenda, fit-13 ta' Ottubru 2020, il-validità tal-Qafas Temporanju ġiet estiża sat-30 ta' Ġunju 2021 u sat-30 ta' Settembru 2021 għall-miżuri ta' rikapitalizzazzjoni. Il-kamp ta' applikazzjoni tal-Qafas Temporanju ġie estiż ukoll, u fost l-oħrajn jippermetti li l-Istati Membri jappoġġaw kumpaniji li jkunu qed jiffaċċjaw telf sinifikanti ta' fatturat billi jikkontribwixxu għal parti mill-ispejjeż fissi mhux koperti tagħhom. Il-Qafas Temporanju se jibqa' fis-seħħ sa tmiem Ġunju 2021. Madankollu, jista' jkun li l-problemi tas-solvenza jimmaterjalizzaw iktar tard fil-qafas tal-kriżi, u għalhekk il-Kummissjoni estendiet dan il-perjodu sal-aħħar ta' Settembru 2021 għall-miżuri ta' rikapitalizzazzjoni biss. Il-Qafas Temporanju jikkumplimenta l-bosta possibbiltajiet l-oħra li diġà huma disponibbli għall-Istati Membri biex itaffu l-impatt soċjoekonomiku tat-tifqigħa tal-coronavirus, f'konformità mar-regoli tal-UE dwar l-għajnuna mill-Istat. Fit-13 ta' Marzu 2020 il-Kummissjoni adottat Komunikazzjoni dwar Rispons ekonomiku koordinat għat-tifqigħa tal-COVID-19 li tistabbilixxi dawn il-possibbiltajiet. Pereżempju, l-Istati Membri jistgħu jagħmlu tibdil li ġeneralment ikun applikabbli għan-negozji (pereżempju d-differiment tat-taxxi, jew is-sussidjar ta' xogħol b'ħinijiet iqsar fis-setturi kollha), li ma jaqax taħt ir-regoli dwar l-għajnuna mill-Istat. Jistgħu jagħtu wkoll kumpens lil dawk il-kumpaniji li jkunu ġarrbu ħsara minħabba t-tifqigħa tal-coronavirus jew b'kaġun dirett tagħha.